बच्चों को सिखाया सीड बॉल बनाना और खड़ा कर दिया जंगल
कुछ साल पहले, महाराष्ट्र के लातूर जिले में भयानक सूखा पड़ा। उदगीर के हालात तो और भी ज्यादा बत्तर थे। वहां कई दिनों तक पानी नहीं आया। यह देखकर उदगीर की अदिति पाटिल ने अपने जिले को हरा-भरा बनाने का संकल्प लिया। ये मैं हूं
कुछ साल पहले, महाराष्ट्र के लातूर जिले में भयानक सूखा पड़ा। उदगीर के हालात तो और भी ज्यादा बदतर थे। वहां कई दिनों तक पानी नहीं आया। यह देखकर उदगीर की अदिति पाटिल ने अपने जिले को हरा-भरा बनाने का संकल्प लिया। 'ये मैं हूं' की इस सीरीज में जानिए अदिति पाटिल की कहानी…
मैं अदिति पाटिल महाराष्ट्र के लातूर से हूं। मैंने लॉ की पढ़ाई की है, लेकिन मेरा मकसद पर्यावरण बचाना है। मेरी परवरिश भरे-पूरे परिवार में हुई। बचपन खुशहाल गुजरा। मेरे जन्म के एक साल बाद यानी 1993 में लातूर और भुज में भूकंप आया था। उसके बाद हमारे गांव में पानी कि किल्लत पहले से भी ज्यादा बढ़ गई। मैंने बचपन से ही देखा था कि हमारे गांव में बाहर से टैंकर में पानी आ रहा है। दो-दो दिन पानी के लिए घड़ों की लाइन लगी रहती। वाटर लेवल 800 से 900 फीट नीचे चला गया।
हमारे यहां के लोग पानी के लिए कुछ भी कर सकते हैं। मुझे एक किस्सा आज भी याद है । एक बार किसी की शादी हो रही थी। फंक्शन के बीच में किसी ने जाकर कह दिया गली में पानी आ रहा है तो आपको यकीन नहीं होगा कि 2 मिनट के अंदर पूरा मैरिज हॉल खाली था। सारे लोग शादी छोड़ पानी भरने दौड़े।
पुणे जाकर पानी की कमी का एहसास हुआ 
मैं 2010 में पढ़ने के लिए पूना गई। वहां जाने के बाद मुझे एहसास हुआ की लातूर में हम हर रोज पानी की परेशानी झेलते हैं। जिसका हमें एहसास ही नहीं है। पानी की परेशानी जिंदगी का स्थायी हिस्सा बन गई।
एक दिन पुणे के लोकल न्यूज पेपर में खबर आई कि अब दिन में सिर्फ एक बार पानी मिलेगा। खबर पढ़ते ही वहां की महिलाएं पानी के लिए सड़क पर विरोध प्रदर्शन करने लगीं। मुझे लगा कि हमारे यहां तो यह सिस्टम नहीं है। 10 दिन में एक बार पानी आ जाए तो बहुत बड़ी बात है। गर्मियों में तो 33 दिन के गैप के बाद नल में पानी आता था। यह सब देखकर मैं ये सोचनी लगी कि गांव में पानी की किल्लत कैसे दूर की जाए। गांववालों को इसका एहसास नहीं था। पुणे जाने से पहले मेरे लिए भी पानी की किल्लत नॉर्मल बात थी।
पुणे में होली में खूब पानी बर्बाद होता है 
पुणे में होली में रंगों से ज्यादा पानी से खेली जाती है। मुझे बड़ा अजीब लगता कि ये लोग इतना पानी कैसे बर्बाद कर देते हैं। उस साल पानी की किल्लत की वजह से होली पार्टी कैंसिल कर दी गई थी। जिसका लोगों ने जमकर विरोध किया।
दूसरा मुझे इस बात का भी एहसास हुआ कि पांच साल पुणे में रहने के दौरान न तो कभी पंखे की जरूरत महसूस हुई और न एसी-कूलर की। स्टूडेंट लाइफ बड़े आराम से गुजर रही थी। बिजली पानी हर तरह की सुविधा थी। लेकिन उदगीर वापस आई तो इतनी ज्यादा गर्मी कि रहना दूभर हो रहा था। फिर मैंने लातूर की भौगोलिक हालात के बारे में पढ़ा। काफी स्टडी और रिसर्च के बाद पता चला कि हमारे इलाके में पानी के स्रोत तो न के बराबर हैं इसलिए यहां पानी की ज्यादा किल्लत है। पेड़-पौधे, जंगल की भी बहुत कमी है, जिनकी वजह से बारिश होती है। हमारे यहां पानी की कमी की यही वजह है।
2016 में सूखा घोषित हो गया 
लातूर ऐसी जगह है जहां हमेशा ही पानी की कमी रही है। वहां 2016 में भयानक सूखा पड़ा। उदगीर के हालात और भी ज्यादा खराब हो गए। वहां कई दिनों तक पानी नहीं आया। हालात इस कदर बिगड़े कि टैंकरों में भरकर ट्रेन से पानी की सप्लाई की गई। उस समय पानी की जरूरत थी। यह देखकर मैं बहुत हताश थी कि ऐसे कैसे काम चलेगा। ये कोई स्थायी समाधान नहीं है। मुझे एक रिसर्च में पता चला कि 2023 में मराठवाड़ा का लातूर जिला रेगिस्तान बन जाएगा। यह भविष्यवाणी देश की जानी मानी संस्था इसरो की तरफ से की गई थी। मैंने सोचा कि क्या किया जाए। फिर मुझे मियावाकी फॉरेस्ट के बारे में पता चला।
मियावाकी फॉरेस्ट 
आसान भाषा में समझें तो मियावाकी तकनीक एक छोटी सी जगह में जंगल उगाने का बेहतरीन तरीका है। इस खास तरीके को जापान के वनस्पतिशास्त्री अकीरा मियावाकी ने खोजा था। उनका मानना था कि चर्च और मंदिर जैसी धार्मिक जगहों पर पौधे अपने-आप पैदा होते हैं, यही वजह है कि ये लंबे समय तक बरकरार रहते हैं।
हमारे पास न तो जमीन थी और न ही पैसे। ऐसे में लातूर में यह काम करना मुश्किल हो रहा था। लातूर का फारेस्ट कवर एरिया एक प्रतिशत से भी कम है, जबकि 35 प्रतिशत होना चाहिए। बारिश के लिए जंगल होना बहुत जरूरी है। मुझे ये बात बखूबी समझ में आ गई थी कि हमारे गांव में बारिश के लिए जंगल, जंगल के लिए पेड़ पौधे और पौधों को उगने के लिए पानी चाहिए जो हमारे लिए सबसे ज्यादा महंगा है।
मैंने शुरू किया सीड बॉल अभियान 
मेरे जैसे कई लोग थे जिन्हें पानी की किल्लत सता रही थी। वो भी पानी की किल्लत को दूर करने के लिए कुछ करना चाहते थे। आगे की रिसर्च करते-करते सीड बॉल तकनीक के बारे में पता चला। जापानी प्राकृतिक खेती के साइंटिस्ट मसानोबु फुकुओका ने सीड बॉल का कंसेप्ट ईजाद किया। मैंने अपने साथियों की मदद से सीड बॉल बनाया। यह प्रयोग सफल रहा। जब सीड बॉल में कोंपल आई तो लगा चलो कामयाबी का पहला पायदान चढ़ गई। आगे और सीड बॉल बनाए। आपको यकीन नहीं होगा 10 दिन में मैंने 10-12 हजार सीड बॉल बनाए।
ज्यादा सीड बॉल बनाने के लिए हमने स्कूल की मदद ली। 2018 में सीड बॉल अभियान शुरू किया। करीब 200 से ज्यादा स्कूलों में सीड बॉल की वर्कशॉप करने पर बच्चों का इंटरेस्ट देखकर अच्छा लगा। अब तक एक लाख से ज्यादा स्टूडेंट सीड बॉल अभियान से जुड़ चुके हैं, ताकि हरियाली का कारवां चलता रहे।
साथियों के साथ मिलकर दो छोटे जंगल भी उगाए जो पांच हजार स्क्वायर मीटर में है। इन जंगल में 2500 से ज्यादा पेड़ हैं। इसका असर आने वाले 10-15 सालों में दिखाई देगा। हमें हरियाली को बचाना था, ताकि पानी का संकट दूर हो सके। यहां की पानी समेत सभी समस्याओं से निपटने के लिए एक ऐसे समाधान की जरूरत थी, जो आर्थिक रूप से बोझ भी न बने और वहां के ईको सिस्टम को भी बचाए रखे।
सीड बॉल तैयार करने का तरीका 
सीड बॉल को तैयार करने के लिए मिट्टी के दो और खाद का एक हिस्सा लिया जाता है। फिर उसमें बीज डालते हैं और पानी मिलाकर गेंद का आकार देते हैं। इसके बाद इसे दो दिन छांव में सुखाया जाता है। सुखाने के बाद इसे ऐसी जगहों पर फेंक दिया जाता है, जहां हम हरियाली चाहते हैं। हमने सीड बॉल फेंकने के लिए ड्रोन की मदद भी ली। जैसे ही थोड़ी बहुत बारिश होती है सीड बॉल खुल जाता है और बीज पानी पाते ही पनपने लगता है। इस तरह बगैर पौधारोपण किए बड़ी संख्या में एक साथ बहुत सारे पौधे उगाना मुमकिन है। सीड बॉल की सबसे अच्छी बात यह है कि इसके अंदर बीज सुरक्षित रहता है। इसे चिड़िया वगैरह नहीं खा सकतीं, जिससे बीज को पनपने और धरती में जमने में मदद मिलती है।
एक सीड बॉल बनाने की कीमत महज 10 रुपए है। यही वजह है कि लोग सीड बॉल के जरिए पर्यावरण बचाने की मुहिम में साथ जुड़ रहे हैं।
पांच सीड बैंक तैयार किए 
मैंने पांच सीड बैंक तैयार किए हैं। इनमें फलों और सब्जियों के बीजों का संग्रह किया जाता है, ताकि उनसे सीड बॉल तैयार किया जा सकें। हमारे साथी अब तक 60 हजार से ज्यादा सीड बॉल तैयार कर चुके हैं। जबकि दो लाख से भी अधिक बीज जुटा चुके हैं। पर्यावरण बचेगा, तभी तो हम सब बचेंगे।
पानी के अलावा भी बहुत सारी समस्याएं हैं 
जब हमने स्कूल में जाना शुरू किया तो पता चल यहां पानी के अलावा भी बहुत परेशानियां हैं। जैसे सरकारी स्कूल में बच्चे सिर्फ मिड डे मील के लिए ही आते हैं। उनका पढ़ाई-लिखाई से कोई वास्ता नहीं है। मैंने सोचा हरियाली का कारवां मेरे अकेले काम करने से आगे नहीं बढ़ सकता। इसे मुहिम की शक्ल देकर इससे लोगों को जोड़ना चाहिए। यहां से जन्म हुआ ‘कारवां’ का। मैं पिछले चार साल से ‘कारवां फाउंडेशन के जरिए हरियाली फैलाने का काम कर रही हूं।
लक्ष्मी के साथ सरस्वती के कॉन्सेप्ट पर भी काम किया 
महाराष्ट्र में गणपति का त्योहार बहुत बड़ी धूम-धाम से मनाया जाता है। जिसके लिए महीनों पहले से लोग दान पेटी बनाकर चंदा जुटाने में लग जाते हैं। मैं दान पेटी की जगह ज्ञान पेटी का कॉन्सेप्ट लेकर आई। गणपति पंडालों में ज्ञान पेटी लगा दी। आपको यकीन नहीं होगा सिर्फ एक पंडाल से 200 स्टूडेंट के लिए स्टेशनरी इकठ्ठा हो गई। जिसके लिए ज्यादा मेहनत भी नहीं करनी पड़ी।
इसके अलावा मैंने अपने साथियों के साथ मिलकर ‘वाचन कट्टा’ की भी शुरुआत की। इसका मकसद उन बच्चों के लिए लाइब्रेरी की सुविधा देना था जिनके मां-बाप दोनों मजदूरी करते हैं या जिनके पास लाइब्रेरी की सालाना 50 रुपए फीस देने के भी पैसे नहीं होते । हमने मंदिर, स्कूल और कॉलेज के बाहर ‘वाचन कट्टा’ लगाया है। जिसमें किताबों की पिक एंड ड्रॉप फैसिलिटी है, ले जाओ पढ़ो और वापस रख दो। दो साल में मैंने कई ‘वाचन कट्टा’ लगाए।
वजू के पानी की हार्वेस्टिंग 
हम रेन वाटर हार्वेस्टिंग के लिए भी काम करते हैं। जिसके लिए सरकार की तरफ से काफी मदद मिली है। ज्यादातर सरकारी बिल्डिंग में रेन हार्वेस्टिंग का काम किया। मराठवाड़ा की सबसे बड़ी मस्जिद में रेन वाटर हार्वेस्टिंग किया है। जैसा की मैं पहले भी बता चुकी हूं हमारे गांव में बारिश न के बराबर होती है। हमने इसका दूसरा रास्ता ये निकला कि नमाज पढ़ने से पहले वजू करते हैं। वजू का पानी बिल्कुल साफ सुथरा होता है। मैंने वजू के पानी को बोरवेल के पास ही हार्वेस्ट किया। अभी चार मस्जिदों में ट्रायल बेसिस पर काम चल रहा है। सोचिए अगर एक मस्जिद में 50 लोग भी हर रोज पांच टाइम वजू कर रहे हैं तो हमने कितना पानी बचा लिया। कम से कम पानी नाली में जाकर बर्बाद होने से तो बच ही रहा है और साथ ही उस इलाके का वाटर लेवल भी बढ़ रहा है। उसके बाद लोगों से रिक्वेस्ट करके 48 घरों में रेन हार्वेस्टिंग का प्लांट लगवाया।
हरियाली के लिए संघर्ष 
पेड़ लगाने के लिए लोगों को समझाना बहुत मुश्किल था। जब पेड़ लगाना शुरू किया तो बीज, खाद फ्री में मिल गए, लेकिन पौधों में डालने के लिए पानी खरीदना पड़ा। लोग जागरूक नहीं हैं मदद के लिए भी आगे आने से कतराते हैं। मुझे लोग कहते थे क्या मिटटी के गोले बनाकर बच्चों की तरह खेल रही हो, क्या कोई और काम नहीं है। क्यों टाइम पास की कर रही हो। जून में सीड बॉल बना दिया तो जुलाई में लोग बेसब्री से पूछने लगे तुम्हारे पेड़ कहां हैं।
मेहनत रंग ला रही है। अब जाकर धीरे-धीरे असर दिख रहा है। गांव वालों को लगता हैं पेड़ लगाने की जरूरत सिर्फ शहर में होती है। गांव में तो कुदरत ने जी भर के ऑक्सीजन दिया हैं, लेकिन अब लोगों को समझ आ रहा है कि बिना हरियाली के गांव में भी ऑक्सीजन कहां से आएगी।
गांव में लड़कियों की बात सुनना कोई पसंद नहीं करता 
लोग मेरे बारे में कहते हैं एक लड़की है जो बस बोलती रहती है। कोई सुनना जरूरी नहीं समझता। मेरा नाम अदिति है, लेकिन जब मैं स्कूल में वर्कशॉप या फंक्शन में जाती हूं तो सब मुझे आदित्या कहकर बुलाते हैं। जबकि मैं अपना नाम लिखकर देती हूं। मुझे गुस्सा भी आता था लेकिन अब तो ‘आदित्या’ सुनकर हंसी और मजा दोनों आता है।